Ka mõisaomanik A. von Veymarn olevat olnud põhijoontes  samasugune, kui see esineb romaanis. Tema poeg, kel olevat olnud pärast romaani ilmumist jutuajamine autoriga, teatanud, et ta olevat lugenud romaani suure lõbuga, aga pole rahul oma isa iseloomustusega. Ta öelnud: "On õige, et minu isa ei olnud huvitatud põllumajandusest, kuid ta oli mujal ettevõtlik." A. von Veymarn on tõepoolest tegelenud ka tööstusega, kuid P. Krusten ei saanud arusaadavalt sellele lisajoonele tähelepanu pöörata, vaid on kujutanud mõisahärrat nii, nagu ta esines Muraste koduses ringis.  Valitseja kohta öelnud autoriga juteldes hr. Veymarn: "Aga valitseja oli just säärane, nagu romaanis!" See asjatundlik väljendus tohiks olla küllalt veenev.